P3morgen

***P3morgen*** er et norsk underholdningsprogram som har gått på NRK P3 siden 2003. Programmet sendes direkte hverdager fra klokken 6 til 9 fra NRK Marienlyst i Oslo. 3. februar 2025 tok Jonas Bergløv, Arin Soltanpanah og Henning Bang over som programledere.

Programmet har ofte gjester, som regel kjendiser. I tillegg inneholder sendingene en rekke mer eller mindre faste innslag som er organisert etter tema og konkurranser. Programmet fører også en dialog med lytterne, tidligere igjennom SMS og sosiale medier, men nå kun igjennom meldingsfunksjonen i appen *NRK Radio*. *P3morgen* gis også ut som podkast

## Historikk
Programmet startet opp i 2003 under navnet *Petremorgen*, og erstattet *[[Holger Nielsens Metode]]*. Sendingen har hatt ulike former opp gjennom årene. Navn og programkonsept ble endret i november 2009 med Ronny Brede Aase og Live Nelvik som programledere og Yngve Hustad Reite som sidekick. Silje Nordnes var først utegående reporter for programmet før hun ble vikar for Nelvik, som var i permisjon. Hustad Reite hadde sin siste sending 21. juni 2013 og over sommeren returnerte Nelvik til programmet med Nordnes fremdeles værende som programleder. Trioen fortsatte ut høstsesongen. Fra januar 2014 var det kun Nordnes og Brede Aase som fortsatte som programledere, men med Line Elvsåshagen som sidekick. Etter et halvår overtok Markus Neby rollen som sidekick og ble senere med som programleder.

Programmet har hatt ulike sendetidspunkt. I begynnelsen gikk programmet mellom 07:00 og 10:00. 20. september 2010 ble dette utvidet til 06:30 til 10:00 i forbindelse med at programmet *[[Grisetidlig]]* ikke lenger ble sendt hverdager. 6. januar 2012 ble sendetiden redusert til 06:30 til 09:00 for å gi plass til det nye programmet *[[Miksteip]]*, men sendetiden ble utvidet igjen 28. januar 2013 til 06:00–09:00, da *[[P3natt]]* kortet ned sendeflaten en halvtime. Denne sendeflaten besto frem til høstsesongen 2017, da den ble utvidet til 06:00–10:00. Denne sendeflaten varte helt frem til våren 2022, da det fra 9. mai av ble endret tilbake til 06:00–09:00 for å gi plass til *[[P3ligaen]]* og *[[Med All Respekt]]*, som da flyttet fra P13 til P3.

### P3 med Oskar og Hedda
Etter at Adelina Ibishi og Tete Lidbom sluttet i *P3morgen* 14. juni 2024 samtidig som den tredje programlederen Karsten Blomvik hadde permisjon for å være programleder i *[[Alle mot én]]*, startet det ikke opp en sending som het *P3morgen* høsten 2024. I stedet fortsatte Hedda Gundersen Gullikstad og Oskar Fjørtoft Sandanger sine morgensendinger som de hadde hatt sommeren 2024 i *[[P3sommer]]* bare nå under programparaplyen *[[P3 (radioprogram)|P3]]*. Disse sendingene foregikk frem til nye *P3morgen* var på plass 3. februar 2025.

## Programledere
Tidligere programledere og reportere inkluderer Martin Lepperød (2019–2022), Tete Lidbom (2022–2024), Karsten Blomvik (2022–2024), Adelina Ibishi (2019–2024), Ronny Brede Aase (2009–2019), Silje Nordnes (2013–2019), Markus Neby (2014–2019), Thea Klingenberg, Live Nelvik, Siri Kristiansen, Steinar Sagen, Rune Nilson, Shaun Henrik Matheson, Christine Lossius Thorin, Yngve Hustad Reite, Henrik Thodesen, Jørgen Strickert, Torkil Risan, Martin Jahr, Martin Beyer-Olsen og Kristine Riis.

## Priser
Programlederne Ronny Brede Aase og Live Nelvik ble i 2011 kåret til «Årets radionavn» og «Årets programledere» under Radiodager 2011. Under Radiodager året etter var programlederne nominert i kategoriene «Årets morgenflate» og «Årets programleder/programlederteam». Under Radiodagers prisutdeling Prix Radio 2014 vant de prisene «Årets morgenflate» og «Årets radioøyeblikk». I tillegg vant programlederne Aase og Nordnes «Årets programleder/programlederteam». I 2015 vant *P3morgen* «Årets morgenflate» og «Årets programleder/programlederteam»

## TV-sendinger
I 2015 sendte NRK halvtimeslange program på TV med høydepunkter fra dagens *P3morgen*. Disse sendingene gikk på NRK1 på dagtid og på NRK3 på kveldstid.

20. desember 2019 sendte Nordnes, Aase og Neby sin siste sending fra Operaen i Oslo. Sendingen ble vist direkte på NRK2.

## Referanser


## Eksterne lenker
*